同李似之遊蔣山
作者：李綱
朝代：宋

paragraphs: 北風阻行舟，駕言遊蔣山。
相攜得良友，談笑窮躋攀。
松林靜杳冥，殿閣羅煙鬟。
寶公骨已冷，白塔孤雲間。
乘高望長空，極目波濤翻。
東南正戎馬，戈甲照江干。
與子適相遇，偷此半日閑。
懷古六朝遠，道舊一笑歡。
憶昨賜對初，接武玉殿班。
螭坳珥史筆，毎慚追繼難。
迂疏與世違，謫官墮甌蠻。
寛恩幸脫去，假道來江關。
邂逅兩萍梗，飄泊驚風旛。
迴首顧淛河，不知涕泗澘。
著鞭願努力，世路方多艱。